هر بیر من، بیر چوخ بیزلردن یارانیر. بیر من اؤزونه بیز تانیمادان، بیز اولمادان یاشاماغی داواملاندیرانماز. بیزلرین بیر چوخلاری، کئچمیشلی گلهجکلی اولورلار. بیر سیرا بیزلر، بللی بیر سورهده یارانیب، بیتیرلر، گئرییه قالان بیزلرین خاطیرهلری اولورلار. بو یازیدا، بیزلری چاغلانمالارینا بؤلوب، هرهسیندن بیر نئچه اؤرنک وئریریک.
بیرینجی بیزلر، یارانیب، قورتولوشلاری بللی دئییل. بیز اؤزوموزو جانلی، اینسان، ممهلی، یارادیلمیش گؤروروک. یاشادیغیمیز سورجده ایستهسک ده بیزلیـییمیزدن ائشییه چیخانماریق. البت اولا بیلر بیر اؤزل واقتلار باشقالارین یئرینه قویولا. اؤرنک اوچون غولام حوسئین ساعیدینین فارس دیلینده یاراتدیغی اثرده اؤزونو اینک گؤرن، اؤز ایچینده اینسانلار ایچیندن چیخیب، اینکلر ایچینده یئرلهشسه بئله، باشقالاری اونو اینسان گؤرورلر.
بو سیرادا هارالی اولدوغو، هانسی دیللی اولدوغو، دینی نه اولدوغو دا یئرلهشیر. توپلومسال کیملیکلری اولوشدوران وارلیقلاری دئییرم. بونلارین هر بیرینی اؤز ایستهدیکلری کیمی دهییشدیرنلر اولور. نئجه دهییشدیریرلر دهییشدیرسینلر، سونوندا بیرینده اولورلار. دیلسیز، یئرسیز، دینسیز اولسالار بئله، "بیزلردن" قورتولانمازلاز!
اوچونجو سیراداکیلارین سورهلری بللی اولور. اؤیرنجیلیک، عسگرلیک، اوشاقلیق، گنجلیک، ائولیلیک، سوبایلیق، یولبیرلیک، ائوبیرلیک، ایشبیرلیک، سؤزبیرلیک...، سایسیز اولان بیزلردیرلر. بو سیراکی بیزلر، چوخ واقتلار یول دهییشدیریجی بیزلر اولور.
دونیادا اولان بوتون بیرلیکلر، بیزلردن یارانیرلار. بیرلیکلر، پوزولا بیلن بیرلیکلر ده اولا بیلیرلر. سئچیلن بیرلیکلرین هئچ بیری عومورلوک سورمورلر. بیزلرده اولان منلر هر زامان یئر دهییشدیریرلر.
بیز دئییلدیکده سینیرلاری بللی اولمایان بیز اولدوغو واقتلار، بیزلر ده سینیرسیز اولورلار. اونا گؤره ده بیزلرین ایچین هر من یئرلهشه بیلیر. قورونان بیزلرین، سینیرلارینی بللی ائلهینلر اولور. چیزگیلرینی چکنلر اولور. چیزگیلر بیزلرده اولان منلرین بیرلیـییله چیزیلمهسه، باشقالاری اونلار اوچون چیزهجکلر. اوندا بیزلرین یئرینه چیزنلرین بیزلیکلرین قوروماغا چالیشنیلاجاق.
azb_Arab azb_Arab azb_Arab azb_Arab azb_Arab azb_Arab